former hyderabad captian mv sridhar passes away at 51
హైదరాబాద్ మాజీ కెప్టెన్ ఎంవీ శ్రీధర్ కన్నుమూత
హైదరాబాద్ క్రికెట్ జట్టు మాజీ కెప్టెన్ డాక్టర్ ఎంవీ శ్రీధర్ సోమవారం మధ్యాహ్నం కన్నుమూశారు.
TNN | Updated:
Oct 30, 2017, 07:14PM IST
హైదరాబాద్ క్రికెట్ జట్టు మాజీ కెప్టెన్ డాక్టర్ ఎంవీ శ్రీధర్ సోమవారం మధ్యాహ్నం కన్నుమూశారు. 51 ఏళ్ల శ్రీధర్ గుండె పోటుతో ఇంట్లో కుప్పకూలారు. వెంటనే హాస్పిటల్&zwnj;కు తరలించగా.. అప్పటికే చనిపోయినట్లు డాక్టర్లు నిర్ధారించారు. ఆయన ఇటీవలే బీసీసీ జనరల్ మేనేజర్ పదవికి రాజీనామా చేశారు. శ్రీధర్&zwnj;కు భార్య, ఓ కుమార్తె, కుమారుడు ఉన్నారు. కుడిచేతి వాటం బ్యాట్స్&zwnj;మెన్ అయిన శ్రీధర్ 1988 నుంచి 2000 మధ్య క్రికెట్ ఆడారు. 97 ఫస్ట్&zwnj;క్లాస్&zwnj; మ్యాచ్&zwnj;లు 21 ఫస్ట్ క్లాస్ సెంచరీలను తన ఖాతాలో వేసుకున్నారు.
ట్రిపుల్ సెంచరీ సాధించిన ముగ్గురు హైదరాబాద్ క్రికెటర్లలో శ్రీధర్ ఒకరు. కాగా మరో ఇద్దరు వీవీఎస్ లక్ష్మణ్, అబ్దుల్ అజీమ్. 1994లో ఆంధ్రాతో జరిగిన రంజీ మ్యాచ్&zwnj;లో శ్రీధర్ 366 పరుగులు చేశారు. ఇది రంజీ ట్రోఫీలో మూడో అత్యధిక వ్యక్తిగత స్కోరు కావడం విశేషం. విజయవాడలో జన్మించిన ఆయన వైద్య విద్యను అభ్యసించారు.
కూతురు పక్కన ఉండగానే..
సోమవారం మధ్యాహ్నం 12:30 గంటల సమయంలో నలతగా అనిపించడంతో ఆయన తన కజిన్&zwnj;ను పిలిపించారని శ్రీధర్ సన్నిహితుడు, హెచ్&zwnj;సీఏ సభ్యుడు నర్సింగ్ రావు తెలిపారు. కానీ తర్వాత గంటకే తీవ్రమైన గుండె పోటు రావడంతో కుప్పకూలారని చెప్పారు. నవంబర్ 2న కూతురి పుట్టిన రోజు జరపాలని భావిస్తుండగా.. తను పక్కన ఉండగానే శ్రీధర్ కన్నుమూయడం బాధాకరం.
బీసీసీఐలో..
శ్రీధర్ 2013లో బీసీసీఐ జనరల్ మేనేజర్&zwnj;గా బాధ్యతలు చేపట్టారు. ఆయన దేశవాళీ క్రికెట్లో బాధ్యతలు నిర్వర్తించారు. ఆటగాళ్లు, సెలెక్టర్లు, బీసీసీఐ మేనేజ్&zwnj;మెంట్ మధ్య ఆయన అనుసంధాన కర్తగా వ్యవహరించారు. వివిధ కమిటీల్లో పని చేశారు. ఐసీసీ సమావేశాల్లో పాల్గొనడం, షెడ్యూళ్లు రూపొందించడంలో కీలక పాత్ర పోషించారు. గత సెప్టెంబర్లోనే పదవి నుంచి తప్పుకున్నారు.
మంకీ గేట్&zwnj;లో...
శ్రీధర్ కమ్యూనికేషన్లో దిట్ట. ఆటగాళ్లతో ఆయన వ్యవహరించే తీరు ఆకట్టుకునేది. అందుకే వాళ్లు ఆయన్ను ఎంతగానో గౌరవించేవారు. 2008లో ఆసీస్ క్రికెటర్ ఆండ్రూ సైమండ్స్, హర్భజన్ సింగ్ మధ్య మంకీ గేట్ వివాదం సమయంలో ఆయన చాకచక్యంగా వ్యవహరించారు. భజ్జీపై మూడు మ్యాచ్&zwnj;ల నిషేధం పడకుండా చర్చల ద్వారా సమస్యన పరిష్కరించారు. ఆసీస్ పర్యటన సందర్భంగా శ్రీధర్&zwnj;ను తొలిసారి కలిసి భజ్జీ.. ఆయన చాలా మంచి వ్యక్తని, ఆయన పనితీరు, మాటతీరు ఎంతో బాగుంటుందని ప్రశంసించాడు.